CELEX: 32020D1202
Language: hu
Date: 2020-08-14 00:00:00
Title: A Bizottság (EU) 2020/1202 végrehajtási határozata (2020. augusztus 14.) a Kínai Népköztársaságból származó szegek és kapcsok behozatalára vonatkozó dömpingellenes eljárás megszüntetéséről és a Kínai Népköztársaságból származó szegek és kapcsok behozatalának ellenőrzés alá helyezéséről

17.8.2020   
               
               
                  HU
               
               
                  Az Európai Unió Hivatalos Lapja
               
               
                  L 269/40
               
            
         A BIZOTTSÁG (EU) 2020/1202 VÉGREHAJTÁSI HATÁROZATA
         (2020. augusztus 14.)
         a Kínai Népköztársaságból származó szegek és kapcsok behozatalára vonatkozó dömpingellenes eljárás megszüntetéséről és a Kínai Népköztársaságból származó szegek és kapcsok behozatalának ellenőrzés alá helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 9. cikke (1) bekezdésére,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (2) és különösen annak 56. cikke (5) bekezdésére,
         mivel:
         1.   ELJÁRÁS
         
         
                     (1)
                  
                  
                     Az Európai Bizottság 2019. december 18-án dömpingellenes eljárást indított a Kínai Népköztársaságból származó szegek és kapcsok behozatalára vonatkozóan, és erről értesítést tett közzé az Európai Unió Hivatalos Lapjában (3).
                  
               
                     (2)
                  
                  
                     A vizsgálat megindítására azt követően került sor, hogy a következő hat uniós gyártó panaszt nyújtott be: Atrom Impex srl (Románia), Bizon Int. Sp. z.o.o. (Lengyelország), Ergo Staples (Horvátország), Grupodesa (Spanyolország), Omer SpA (Olaszország) és Velo srl (Olaszország) (a továbbiakban: panaszosok), amelyek termelése a szegek és kapcsok teljes uniós gyártásának több mint 50 %-át teszi ki. A Bizottság a panaszban foglalt, a dömpinggel és az abból eredő jelentős kárral kapcsolatos bizonyítékokat elegendőnek tartotta a vizsgálat megindításához.
                  
               
                     (3)
                  
                  
                     A Bizottság az eljárás megindításáról szóló értesítésben felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a panaszosokat, a többi ismert uniós gyártót, az ismert exportáló gyártókat és a kínai hatóságokat, az ismert importőröket, beszállítókat és felhasználókat, a kereskedőket, valamint az érintettként ismert szervezeteket a vizsgálat megindításáról, és felkérte őket a részvételre.
                  
               
                     (4)
                  
                  
                     Valamennyi érdekelt fél lehetőséget kapott arra, hogy észrevételeket tegyen a vizsgálat megindításával kapcsolatban, és az eljárás megindításáról szóló értesítésben megállapított határidőn belül kérje a Bizottság és/vagy a kereskedelmi ügyekben eljáró meghallgató tisztviselő előtti meghallgatását.
                  
               2.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
         
         
                     (5)
                  
                  
                     A panaszosok 2020. június 24-én arról tájékoztatták a Bizottságot, hogy panaszukat visszavonják.
                  
               
                     (6)
                  
                  
                     Az (EU) 2016/1036 rendelet 9. cikkének (1) bekezdése szerint a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
                  
               
                     (7)
                  
                  
                     A vizsgálat nem tárt fel olyan körülményt, amely arra utal, hogy az eljárás folytatása érdekében állna az Uniónak. A Bizottság azonban azt is tudomásul vette, hogy az Egyesült Államok Kereskedelmi Minisztériuma 2020. május 26-án határozatot hozott egy dömpingellenes és szubvencióellenes vizsgálat keretében a Kínai Népköztársaságból származó egyes acél tűzőkapcsok – amelyek az érintett termék terméktípusai – behozatalára vonatkozóan. A Bizottság a kereskedelem esetleges jövőbeli eltérítésének kockázatára tekintettel mérlegelni fogja az érintett termék kínai behozatalára vonatkozó statisztikai adatoknak az e határozat közzétételétől számított 24 hónapos időszak alatti alakulását. Ez lehetővé teszi majd a Bizottság számára annak értékelését, hogy esetleg kell-e új vizsgálatot indítani az alaprendelet követelményeinek megfelelően.
                  
               
                     (8)
                  
                  
                     A Bizottság ezért arra a következtetésre jutott, hogy a Kínai Népköztársaságból származó szegek és kapcsok Unióba történő behozatalára vonatkozó dömpingellenes eljárást intézkedések alkalmazása nélkül meg kell szüntetni.
                  
               
                     (9)
                  
                  
                     A Bizottság erről megfelelő módon tájékoztatta az érdekelt feleket, és lehetőséget biztosított számukra észrevételeik megtételére. Egyetlen érdekelt fél sem emelt kifogást az eljárás megszüntetése ellen.
                  
               
                     (10)
                  
                  
                     Ez a határozat összhangban áll az (EU) 2016/1036 rendelet 15. cikkének (1) bekezdésével létrehozott bizottság és a 952/2013/EU rendelet 285. cikkével létrehozott Vámkódexbizottság véleményével,
                  
               ELFOGADTA EZT A HATÁROZATOT:
         
            1. cikk
            A Bizottság a Kínai Népköztársaságból származó, az ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 és ex 8308 10 00 KN-kód (TARIC-kódok: 7317002040, 7317006040, 7317008040, 7326200040, 7616100040 és 8308100040) alá tartozó szegek és kapcsok behozatalára vonatkozó dömpingellenes eljárást megszünteti.
         
         
            2. cikk
            Az 1. cikkben említett TARIC-kódok vagy bármely kapcsolódó jövőbeli kód az e határozat közzétételétől számított 24 hónapos időszak alatt nyitva állnak, hogy a Bizottság a 952/2013/EU rendelet 56. cikkének (5) bekezdésével összhangban nyomon követhesse a szegek és kapcsok behozatalára vonatkozó statisztikai adatok alakulását.
         
         
            3. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            Kelt Brüsszelben, 2020. augusztus 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 21. o.
         
         
            (2)  HL L 269., 2013.10.10., 1. o.
         
         
            (3)  HL C 425., 2019.12.18., 21. o.